Röntgenlausunnon ohje

Röntgenlausunto on tiivis ja asiatyylinen raportti siitä, mitä ja millä menetelmällä on tutkittu, mikä on kuvauslöydös ja mitä löydös merkitsee. Aluksi sanelija tarkistaa, että henkilötiedot ovat samat saneltavissa kuvissa ja röntgenlähetteessä ja että röntgenlähete vastaa tehtyä kuvausta.

Lausunnon rakenne

Lausunnon alkuun laitetaan tutkimusmenetelmän tarkka kuvaus (MRI-sekvenssit, TT-protokolla, dynaaminen kuvaus, jne.) **vain**, jos se on tarpeellinen esim. kontrollikuvauksia varten. Lausunnon alussa mainitaan mahdolliset tutkimuksen rajoitukset (liike-epätarkkuus, jne.).

Varjo-, tehoste- ja lääkeaine tai vierasesine

Röntgenlausuntoon sanellaan, onko tutkimus tehty varjo- tai tehosteaineella. Mikäli tutkimuksessa on tullut komplikaatio, sanellaan varjo-/ tehosteaineen nimi ja määrä, komplikaation nimi (esim. allerginen reaktio, suonen ulkoinen injektio), vakavuus, oireet, annettu lääkehoito sekä jatkohoito. Mikäli potilaalle tehdään toimenpide, jonka yhteydessä hänelle asennetaan jokin vierasesine (esim. stentti, koili, filtteri), sanellaan vierasesineen valmistaja, nimi, tyyppi ja malli sekä sijainti.

Löydösten kuvaus

Alkuun kuvaus patologisista löydöksistä ja niiden sijainnista anatomisin termein sekä koosta   
SI-yksiköin. Normaalit löydökset mainitaan pääpiirteittäin lyhyesti (esim. maksa, sappitiet, sappirakko normaali). Tehdään vertailu aikaisempiin saman alueen tutkimuksiin (päivämäärin, mittayksiköin).

Johtopäätökset

Huomioidaan kysymyksenasettelu ja annetaan diagnoosivaihtoehdot todennäköisyysjärjestyksessä, mihin löydökset sopivat (ei pelkkä deskriptiivinen kuvauslöydös, esim. niukkakaikuinen, alitiheä, niukkasignaalinen pesäke). Tarvittaessa esitetään jatkotutkimussuositukset.

Lopuksi

Lyhyt yhteenveto ranskalaisin viivoin. Yhteenveto ei ole tarpeen, jos lausunto on lyhyt (alle 10 riviä), tai sitä muuten ei katsota tarpeelliseksi lausuntoa selkeyttävänä osana.

Päiväys ja lausunnon antaneen radiologin nimi/pätevyys (eval, el, oyl) tulee automaattisesti RIS:n kautta. Konsultoidun / konsultoitujen radiologien nimi / pätevyys valitaan alasvetovalikosta. Jos konsultaatio koskee vain tiettyä osaa / aluetta tutkimuksesta, kirjataan tämä lausuntoon.